4.

A Fogalommeghatározások a következő bejegyzésekkel egészül ki: „A tőke és tartalékok (capital and reserves) altételei a következők: a) Bevont saját tőke (equity capital raised): a tulajdonosok valamennyi pénzeszköz-hozzájárulása, az induló hozzájárulástól a tulajdoni részesedések bármely későbbi kibocsátásáig, és tükrözi a bevont tőke teljes összegét. b) Az elszámolási időszakban halmozott nyereség vagy veszteség (profit or loss accumulated in the accounting period): az eredménykimutatásban a jelenlegi elszámolási időszak tekintetében rögzített valamennyi nyereség és veszteség, amelyet még nem helyeztek át az eredménytartalékba. c) A saját tőkében közvetlenül kimutatott bevételek és kiadások (income and expenses recognised directly in equity): a számviteli szabályozás értelmében közvetlenül a saját tőkében, és nem az eredménykimutatásban kimutatott nettó eszköz- és forrás-átértékelések ellentételezője. d) A részvényesek között fel nem osztott eredményből származó összegek (funds arising from income not distributed to shareholders): a tartalékokat és a részvényesek között fel nem osztott egyéb összegeket (például az elszámolási időszak végén áthozott eredmény, az osztalékfizetésről vagy tartalékképzésről való döntés meghozatala előtt) foglalja magában. e) A hitelekre, értékpapírokra és más eszközökre képzett különleges és általános céltartalékok (specific and general provisions). E tartalékok annyiban tartalmazzák a valamennyi értékvesztésre és hitelveszteségre képzett tartalékot, amennyiben azokat nem nettósítják abból az eszközcsoportból, amelyre a statisztikai mérlegben utalnak. Saját értékpapírok MPI-k általi tartása (holdings of own securities by MFIs): azon értékpapírokat foglalja magában, amelyeket kibocsátáskor egy másik befektető megvásárolt, majd az eredeti kibocsátó visszavásárolt, valamint a ténylegesen kibocsátott és a kibocsátáskor a tulajdonosuk által megtartott értékpapírokat. A saját állományok minden típusát gyűjteni kell, nevezetesen a következőket: — saját hitelviszonyt megtestesítő, tartott értékpapírok, — saját tartott részesedés, — saját tartott PPA befektetési jegyek/egységek. Nettó vagyon (net worth): a mérleg egyenlegező tétele (B.90) (ESA 2010, 7.02. pont). A mérlegben elszámolt eszközök és kötelezettségek állományának értékét a megfelelő áron kell meghatározni, amely általában az abban az időpontban érvényes piaci árat jelenti, amelyre a mérleg vonatkozik. A szolgáltatással meghatározott nyugdíjrendszerben azonban a rendszerben részt vevő munkavállalóknak ígért nyugdíjjuttatások szintjét egy előzetesen megállapított képlettel határozzák meg. A szolgáltatással meghatározott nyugdíjrendszer kötelezettsége megegyezik az ígért nyugdíjak jelenértékével, így a szolgáltatással meghatározott nyugdíjrendszerben a nettó vagyon lehet nullától különböző érték. A befizetésekkel meghatározott rendszerben a kifizetett juttatások a nyugdíjrendszer által megszerzett eszközök teljesítményétől függnek. A befizetésekkel meghatározott nyugdíjrendszer esetében a kötelezettséget az alap eszközeinek folyó piaci értéke képezi. Az ilyen alapok nettó vagyonának értéke mindig nulla. Virtuális számla-összevezetés (notional cash pooling): ezen iránymutatás alkalmazásában valamely MPI (vagy MPI-k) által jogalanyok csoportjának (a továbbiakban: az összevezetés résztvevői) biztosított számla-összevezetési eljárás, amely során: a) az összevezetés résztvevői külön számlákat tartanak fenn; b) az MPI által vagy részére fizetendő kamatot az összevezetésben részt vevő valamennyi számla »virtuális« nettó pozíciója alapján számítják ki; és c) az összevezetés résztvevői a számlák közötti átutalás nélkül más résztvevők betétei terhére folyószámlahitelt vehetnek igénybe.”